Theo van Gogh (filmregissør)

Theo van Gogh (uttales omtrent /håch/; født 23. juli 1957 i Haag, død 2. november 2004) var en nederlandsk filmregissør, forfatter, journalist og aktivist som ble drept av en muslimsk fundamentalist.

Drapet 
Gogh ble drept i Amsterdam 2. november 2004 av en muslimsk fundamentalist av marokkansk opprinnelse, som reagerte på Goghs sterke kritikk av islam i sine filmer. Før dette var han en ganske ukjent regissør utenfor Nederland. I ettertid er det hans kortfilm Submission som har blitt mest kjent.

Drapsmannen, Mohammed Bouyeri, ble 26. juli 2005 dømt til livsvarig fengsel. Retten beskrev i dommen drapet som en terrorhandling. Gogh ble drept av åtte pistolskudd før drapsmannen skar strupen over på ham og satte to kniver i brystkassen hans. Til knivene var det festet et flere siders langt brev med trusler mot vestlige regjeringer, jøder og den kontroversielle somalisk-nederlandske politikeren Ayaan Hirsi Ali.

Virkninger av drapet 
Drapet utløste over 20 angrep mot skoler, kirker og moskeer landet over ukene etterpå. Ekstremister på begge sider benyttet anledningen til å utøve vold og hærverk. Drapet førte også til en innstramning av de nederlandske immigrasjons-reglene.

Kontroverser og politisk syn 
Gogh levde et bohem-preget liv og var kjent for en rekke kontroversielle meninger. Han var også kjent som motstander av det nederlandske monarkiet og støttet den høyrepopulistiske politikeren Pim Fortuyn som ble drept i 2002. På 1980-tallet ble han blant annet kjent for sin sterke kritikk av det han oppfattet som samfunnets «establishment». Han var ansatt i flere blader og aviser, men fikk sparken i mange av dem på grunn av en rekke injurierende utspill. Han hadde også et anstrengt forhold til religioner, og fra slutten av 1990-tallet kritiserte han i særdeleshet islam og muslimer. Han støttet også invasjonen av Irak, men distanserte seg noe fra dette i ettertid. Han ble kjent for å slå til de fleste kanter, og tidlig på 1990-tallet møtte han kritikk også fra det jødiske samfunnet i Nederland.

I sine siste år hadde han mye kontakt med Ayaan Hirsi Ali som også samarbeidet med ham om den omtalte kortfilmen Submission, en film som både Ali og Gogh mottok dødstrusler for.
Gogh skrev også en rekke bøker, blant annet Allah Knows Best fra 2003 som var en av hans siste.

Annet 
Hans oldefar (som også het Theo) var bror av den verdenskjente maleren Vincent van Gogh.

Han var kjent for å ha en nihilistisk verdensanskuelse og for en tildels omfattende bruk av både alkohol og narkotika.

Han etterlot seg ett barn.

Filmografi (utvalg) 
 2005 Medea (miniserie vist på TV)
 2004 06/05 om Pim Fortuyn.
 2004 Zien ("Seeing")
 2004 Submission (2004)
 2004 Cool (2004) 
 2002 Najib en Julia  
 1996 Hoe ik mijn moeder vermoordde ("How I Killed My Mother")
 1993 Ilse verandert de geschiedenis ("Ilse Changes History")
 1984 Een dagje naar het strand ("A Day at the Beach")
 1982 Luger

Bibliografi 
 2004 De tranen van Mabel ("The tears of Mabel")
 2003 Allah weet het beter ("Allah Knows Best")
 2000 De gezonde roker ("The healthy smoker")
 1996 Sla ik mijn vrouw wel hard genoeg? ("Do I Beat My Wife Hard Enough?")
 1993 Er gebeurt nooit iets ("Nothing Ever Happens")
 1990 Engel ("Angel")

Referanser

Eksterne lenker 
 
 
 

Personer fra Haag
Nederlandske regissører
Nederlandske forfattere
Nederlandskspråklige forfattere
Nederlandske aktivister
Nederlandske journalister

Personer drept i attentat
Myrdede journalister
Personer drept med skytevåpen